NORAKSTS

|  |  |
| --- | --- |
| 24.10.2024. | Nr.13/2 |

**DELEĢĒŠANAS LĪGUMA SLĒGŠANA AR BIEDRĪBU**

**“LATVIJAS SAMARIEŠU APVIENĪBA” UN**

**MANTAS NODOŠANA BEZATLĪDZĪBAS LIETOŠANĀ**

**Atklāti balsojot: PAR – 14** (R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Pašvaldību likuma 4. panta pirmās daļas 9. punktā noteikts, ka viena no pašvaldības autonomajām funkcijām ir nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus. Savukārt Sociālo pakalpojumu un sociālās palīdzības likuma 9. panta pirmajā daļā noteikts, ka pašvaldībai, kuras teritorijā ir deklarēta personas dzīvesvieta, ir pienākums nodrošināt personai iespēju saņemt tās vajadzībām atbilstošus sociālos pakalpojumus un sociālo palīdzību.

Sociālo pakalpojumu un sociālās palīdzības likuma 11. panta pirmās daļas 2. punktā noteikts pašvaldības sociālā dienesta uzdevums sniegt sociālos pakalpojumus vai organizēt to sniegšanu ģimenēm ar bērniem, kurās ir bērna attīstībai nelabvēlīgi apstākļi, audžuģimenēm, aizbildņiem, personām, kuras aprūpē kādu no ģimenes locekļiem, personām ar invaliditāti, pensijas vecuma personām, personām ar garīga rakstura traucējumiem un citām personu grupām, kurām tas ir nepieciešams.

Saskaņā ar Sociālo pakalpojumu un sociālās palīdzības likuma 3. panta otro daļu sociālo pakalpojumu un sociālās palīdzības saņemšanas kārtību nosaka Ministru kabinets un pašvaldību domes. Šī likuma 3. panta trešajā daļā noteikts, ka kārtību, kādā saņemami pašvaldību sniegtie sociālie pakalpojumi, nosaka pašvaldību saistošajos noteikumos. Jelgavas valstspilsētas pašvaldības sniegto sociālo pakalpojumu veidi noteikti Jelgavas pilsētas pašvaldības 2018. gada 22. marta saistošajos noteikumos Nr.18-8 “Par sociālajiem pakalpojumiem Jelgavas valstspilsētas pašvaldībā” (turpmāk – saistošie noteikumi). Saistošajos noteikumos, cita starpā, ir paredzēti šādi pašvaldības sociālo pakalpojumu veidi: bērnu ilgstošas sociālās aprūpes un sociālās rehabilitācijas institūcijas pakalpojums (13.5. punkts), grupu dzīvokļa pakalpojums (13.9. punkts), dienas aprūpes centra pakalpojums (13.8. punkts), specializētās darbnīcas pakalpojums (13.8.prim punkts), (uzskaitītie sociālie pakalpojumi, kas tiek sniegti Stacijas ielā 13, Jelgavā, turpmāk arī – deleģējamā pārvaldes uzdevumā ietilpstošie sociālie pakalpojumi).

Pašvaldību likuma 7. pants nosaka, ka saskaņā ar Valsts pārvaldes iekārtas likumu pašvaldība atsevišķu tās autonomajā kompetencē ietilpstošu pārvaldes uzdevumu var deleģēt citai personai. Atbilstoši Valsts pārvaldes iekārtas likuma 40. panta pirmajai un otrajai daļai publiska persona var deleģēt privātpersonai pārvaldes uzdevumu ar līgumu, ja tas paredzēts ārējā normatīvajā aktā, un, ja privātpersona attiecīgo uzdevumu var veikt efektīvāk.

Saskaņā ar Valsts pārvaldes iekārtas likuma 42. panta pirmo daļu privātpersonai jābūt tiesīgai veikt attiecīgo pārvaldes uzdevumu, un, lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus.

Deleģējamā pārvaldes uzdevumā ietilpstošos sociālos pakalpojumus patreiz sniedz Jelgavas valstspilsētas pašvaldības iestāde “Jelgavas sociālo lietu pārvalde” (turpmāk arī – Sociālais dienests). Sociālā dienesta sniegto sociālo pakalpojumu stabilitāti un nepārtrauktību apdraud kvalificētu sociālās jomas speciālistu trūkums un bieža personāla mainība. Sociālajam dienestam ir salīdzinoši neliela pieredze bērnu ilgstošas sociālās aprūpes un sociālās rehabilitācijas institūcijas pakalpojuma, kā arī specializētās darbnīcas pakalpojuma sniegšanā. Deleģējamā pārvaldes uzdevumā ietilpstošo sociālo pakalpojumu nodrošināšana ir saistīta ar lielu administratīvo slogu. Netiek īstenots princips, saskaņā ar kuru sociālo pakalpojumu plānošana ir jānodala no šo pakalpojumu sniegšanas.

Pamatojoties uz Jelgavas valstspilsētas pašvaldības domes 20.06.2024. lēmumu Nr.7/16 “Deleģēšanas procesa uzsākšana sociālo pakalpojumu sniegšanai Stacijas ielā 13, Jelgavā”, Sociālais dienests veica atklātu pretendentu atlases konkursu “Sociālo pakalpojumu sniegšana Stacijas ielā 13, Jelgavā” (ID Nr. JSLP/1-45/24/46), (turpmāk – Konkurss), plānojot realizēt vienotu administrēšanas modeli visiem deleģējamā pārvaldes uzdevumā ietilpstošajiem sociālajiem pakalpojumiem, kas ļautu racionāli izmantot speciālistu un materiāltehniskos resursus.

Par uzvarētāju Konkursā tika noteikta biedrība “Latvijas Samariešu apvienība” (reģistrācijas Nr. 40008001803, juridiskā adrese: Katoļu iela 22, Rīga, LV-1003), (turpmāk arī – Biedrība), jo tai ir pieredze deleģējamo sociālo pakalpojumu sniegšanā, kvalificēts personāls, nepieciešamie finanšu resursi, zemākā piedāvātā cena sniedzamo sociālo pakalpojumu kopumam, kas ir mazāka par Sociālā dienesta izdevumiem, augsta reputācija un Sociālā dienesta redzējumam atbilstoša vīzija par sociālo pakalpojumu attīstību.

Biedrība ir dibināta 1993. gadā. Saskaņā ar statūtiem tās darbības mērķi ir aizstāvēt cilvēku ar invaliditāti un viņu ģimeņu tiesības un likumiskās intereses, veicināt sociālā atbalsta pakalpojumu attīstību un pieejamību cilvēkiem ar invaliditāti, veicināt cilvēku ar invaliditāti nodarbinātību, integrāciju sabiedrībā un dzīves kvalitātes uzlabošanu, kā arī veicināt brīvprātīgā darba attīstību. Biedrības darbības jomas ir sociālā aizsardzība, nodarbinātības veicināšana, atbalsts ģimenēm un bērniem, sabiedrības veselība un veselības izglītība, cita ar veselību saistīta darbība, kā arī interešu aizstāvības organizāciju darbība, pilsonisko tiesību un cilvēktiesību aizsardzība un brīvprātīgā darba veicināšana. Biedrības galvenās mērķa grupas ir personas ar invaliditāti, ģimenes, seniori, bezpajumtnieki, jaunieši ar uzvedības traucējumiem, Ukrainas bēgļi. Biedrība kopš 2006. gada ir reģistrēta Labklājības ministrijas Sociālo pakalpojumu sniedzēju reģistrā kā sociālo pakalpojumu sniedzējs. Saskaņā ar reģistra informāciju, starp citiem sociālajiem pakalpojumiem, tā sniedz arī grupu dzīvokļa pakalpojumu, dienas aprūpes centra pakalpojumu, specializētās darbnīcas pakalpojumu vairākās vietās Latvijā.

Uzkrātā pieredze darbā ar norādītajām mērķa grupām un to interešu pārstāvniecība ļauj Biedrībai dziļāk izprast un precīzāk novērtēt katras grupas individuālās vajadzības. Tas veicina piemērotāku un efektīvāku metožu izvēli šo vajadzību nodrošināšanai, kā rezultātā tiek uzlabota pakalpojumu kvalitāte un sasniegti labāki rezultāti. Pakalpojumu daudzveidība un plašā pieejamība liecina par Biedrības darbības efektivitāti un pielāgošanās spēju, atbildot uz aktuālajām sabiedrības vajadzībām. Īpaši Covid-19 pandēmijas laikā bija redzama Biedrības spēja tūlītēji reaģēt, sniedzot atbalstu mediķiem, cilvēkiem pašizolācijā un krīzē nonākušajām ģimenēm.

Biedrībai ir pieejami deleģējamā pārvaldes uzdevuma sekmīgai īstenošanai nepieciešamie cilvēkresursi - pieredzējis un kvalificēts personāls. Biedrības darbinieku skaita pietiekamību un kvalifikācijas atbilstību ir pārbaudījusi arī Labklājības ministrija, reģistrējot un pārreģistrējot konkrētos sociālos pakalpojumus Sociālo pakalpojumu sniedzēju reģistrā. Deleģējamā pārvaldes uzdevumā ietilpstošo sociālo pakalpojumu sniegšanā tiks iesaistīti speciālisti ar otrā līmeņa augstāko profesionālo vai augstāko akadēmisko izglītību sociālajā darbā vai karitatīvajā sociālajā darbā un aprūpētāji ar vidējo vai profesionālo izglītību. Biedrība ir izveidojusi iekšējās metodikas un procedūras, lai nodrošinātu sniegto pakalpojumu kvalitāti.

Biedrībai ir izveidojies pozitīvs publiskais tēls gan labdarības, gan profesionālās darbības jomā. Tā ir iemantojusi stabilu uzticību sabiedrības, sadarbības partneru un ziedotāju vidū.

Ņemot vērā iepriekš minēto, atzīstams, ka Biedrībai ir priekšnosacījumi, lai deleģējamo pārvaldes uzdevumu tā veiktu efektīvāk, nekā šobrīd tas tiek veikts. Pārvaldes uzdevuma deleģēšana atbilst sabiedrības interesēm un Sociālā dienesta klientu vajadzībām.

Tomēr deleģējamā pārvaldes uzdevuma izpildes uzsākšanu kavē apstāklis, ka Biedrības rīcībā Jelgavā patreiz nav nepieciešamās infrastruktūras.

Īstenojot Eiropas reģionālā attīstības fonda projektu “Sabiedrībā balstītu sociālo pakalpojumu infrastruktūras izveide Jelgavā” (turpmāk – ERAF projekts), 2022. gadā tika nodots ekspluatācijā objekts Stacijas ielā 13, Jelgavā – mūsdienīga sociālo pakalpojumu sniegšanai paredzēta sakārtota infrastruktūra. Tajā ietilpst sociālo pakalpojumu sniegšanai izmantojamās telpas 1671,4 kvadrātmetru platībā, kas atrodas Jelgavas valstspilsētas pašvaldības (turpmāk arī – Pašvaldība) īpašumā esošajā ēkā Stacijas ielā 13, Jelgavā, un Sociālā dienesta īpašumā esošā kustamā manta (pamatlīdzekļi un inventārs). Telpas pēc 2022. gadā pabeigtās ēkas rekonstrukcijas kopumā ir labā stāvoklī. Telpu bilances vērtība pēc Jelgavas valstspilsētas pašvaldības iestādes “Pašvaldības iestāžu centralizētā grāmatvedība” grāmatvedības uzskaites datiem uz 2024. gada 1. oktobri ir 1 441 546,32 EUR (viens miljons četri simti četrdesmit viens tūkstotis pieci simti četrdesmit seši *euro* un 32 centi). Kustamās mantas stāvoklis ir atšķirīgs (vidējs, labs un teicams). Kustamās mantas kopējā bilances vērtība pēc Sociālā dienesta grāmatvedības uzskaites datiem uz 2024. gada 21. oktobri ir 118 603,50 EUR (viens simts astoņpadsmit tūkstoši seši simti trīs *euro* un 50 centi).

ERAF projekta īstenošanas noteikumus reglamentē Ministru kabineta 2016. gada 20. decembra noteikumi Nr. 871 “Darbības programmas “Izaugsme un nodarbinātība” 9.3.1. specifiskā atbalsta mērķa “Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā” 9.3.1.1. pasākuma “Pakalpojumu infrastruktūras attīstība deinstitucionalizācijas plānu īstenošanai” pirmās un otrās projektu iesniegumu atlases kārtas īstenošanas noteikumi” (turpmāk – Ministru kabineta 2016. gada 20. decembra noteikumi Nr. 871). Saskaņā ar Ministru kabineta 2016. gada 20. decembra noteikumu Nr. 871 50.9. apakšpunktu finansējuma saņēmējam ir pienākums nodrošināt projekta rezultātu ilgtspēju vismaz piecus gadus pēc noslēguma maksājuma veikšanas finansējuma saņēmējam. Īstenojot ERAF projektu, Pašvaldība un Sociālais dienests kā projekta finansējuma saņēmēji ir apņēmušies ERAF projektā attīstīto infrastruktūru un sasniegtos rezultātus izmantot saskaņā ar tajā paredzēto mērķi vismaz 5 gadu periodā. Lai turpinātu pildīt šīs saistības, Pašvaldībai un Sociālajam dienestam jānodrošina, ka deleģējamajā pārvaldes uzdevumā ietilpstošie sociālie pakalpojumi tiek sniegti Stacijas ielā 13, Jelgavā, izveidotajā infrastruktūrā.

Saskaņā ar Pašvaldību likuma 72. panta pirmo daļu pašvaldības mantā ietilpst kustamais un nekustamais īpašums.

Pašvaldību likuma 73. panta pirmā daļa nosaka, ka pašvaldības manta izmantojama pašvaldības administratīvās teritorijas iedzīvotāju interesēs atbilstoši pašvaldības kompetencei, gan nododot to publiskā lietošanā [..].

Saskaņā ar Publiskas personas finanšu līdzekļu un mantas izšķērdēšanas novēršanas likuma 2. panta pirmajai daļai publiska persona rīkojas ar saviem finanšu līdzekļiem un mantu likumīgi, tas ir, jebkura rīcība ar publiskas personas finanšu līdzekļiem un mantu atbilst ārējos normatīvajos aktos paredzētajiem mērķiem, kā arī normatīvajos aktos noteiktajai kārtībai.

No Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 5. punkta izriet, ka publiska persona savu mantu var nodod bezatlīdzības lietošanā privātpersonai vai kapitālsabiedrībai tai deleģēto valsts pārvaldes uzdevumu pildīšanai.

Publiskas personas finanšu līdzekļu un mantas izšķērdēšanas novēršanas likuma 5. panta trešā daļa nosaka, ka, ja publiskas personas mantu nodod bezatlīdzības lietošanā, par to pieņem lēmumu, kurā norāda vismaz šādu informāciju: bezatlīdzības lietošanā nododamā manta, tās apjoms, bilances vērtība, stāvoklis un apraksts, nodošanas nepieciešamība un lietderība, nododamās mantas lietošanas vai izmantošanas mērķis un termiņš, gadījumi, kad nodotā manta atdodama atpakaļ, citi nepieciešamie noteikumi, tai skaitā noteikumi, lai nodrošinātu attiecīgās mantas saglabāšanu un atbilstošu izmantošanu.

Saskaņā ar Ministru kabineta 2016. gada 20. decembra noteikumu Nr. 871 50.3 punktu finansējuma saņēmējam ir aizliegts pasākuma ietvaros izveidoto sabiedrībā balstīto sociālo pakalpojumu infrastruktūru pasākuma īstenošanas un [..] projekta rezultātu ilgtspējas nodrošināšanas periodā nodot valdījumā vai lietojumā citam saimnieciskās darbības veicējam, izņemot gadījumu, ja infrastruktūru nodod bezatlīdzības lietošanā sociālo pakalpojumu sniedzējam, ar kuru pašvaldība ir noslēgusi deleģēšanas līgumu par sabiedrībā balstītu sociālo pakalpojumu sniegšanu mērķa grupas personām.

No augstāk minētā secināms, ka Pašvaldības un Sociālā dienesta mantas nodošana Biedrībai bezatlīdzības lietošanā uz deleģējamā pārvaldes uzdevuma izpildes laiku, lai nodrošinātu šajā uzdevumā ietilpstošo sociālo pakalpojumu sniegšanu Sociālā dienesta klientiem, ir nepieciešama, racionāla un tiesiska.

Pamatojoties uz Valsts pārvaldes iekārtas likuma 40. panta pirmo un otro daļu, 42. panta pirmo daļu, 45. panta otro daļu, Pašvaldību likuma 4. panta pirmās daļas 9. punktu, 7. pantu un 10. panta pirmo daļu, Sociālo pakalpojumu un sociālās palīdzības likuma 9. panta pirmo un ceturto daļu, Jelgavas pilsētas pašvaldības 2018. gada 22. marta saistošo noteikumu Nr.18-8 “Par sociālajiem pakalpojumiem Jelgavas valstspilsētas pašvaldībā” 13.5., 13.9., 13.8., 13.8. prim punktu, Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 5. punktu, trešo un trešo prim daļu, ņemot vērā Konkursa rezultātus, konstatēto par Biedrības spēju pārvaldes uzdevumu veikt efektīvāk, kā arī deleģēšanas un mantas nodošanas Biedrībai bezatlīdzības lietošanā likumību un lietderību,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Deleģēt biedrībai “Latvijas Samariešu apvienība” pārvaldes uzdevumu – sniegt šādus sociālos pakalpojumus Stacijas ielā 13, Jelgavā: bērnu ilgstošas sociālās aprūpes un sociālās rehabilitācijas institūcijas pakalpojums, grupu dzīvokļa pakalpojums, dienas aprūpes centra pakalpojums, specializētās darbnīcas pakalpojums.
2. Slēgt ar biedrību “Latvijas Samariešu apvienība” deleģēšanas līgumu par pārvaldes uzdevuma izpildi (1. pielikums) uz pieciem gadiem.
3. Nodot biedrībai “Latvijas Samariešu apvienība” šī lēmuma (turpmāk – Lēmums) 1. punktā minētā pārvaldes uzdevuma izpildes nodrošināšanai bezatlīdzības lietošanā:
   1. nekustamā īpašuma ar kadastra numuru 09000010436 Stacijas ielā 13, Jelgavā, kas ir Jelgavas valstspilsētas pašvaldības īpašumā, būves ar kadastra apzīmējumu 09000010436 001 telpu daļu 1671,4 kvadrātmetru platībā, (turpmāk - Telpas), kuru bilances vērtība ir 1 441 546,32 EUR (viens miljons četri simti četrdesmit viens tūkstotis pieci simti četrdesmit seši *euro* un 32 centi). Telpu bilances vērtība tiks precizēta pēc stāvokļa uz Telpu nodošanas brīdi atbilstoši Lēmuma 7. punktam;
   2. Telpās esošo kustamo mantu, kas ir Jelgavas valstspilsētas pašvaldības iestādes “Jelgavas sociālo lietu pārvalde” īpašumā (2. pielikums), (turpmāk – Manta), kuras kopējā bilances vērtība ir 118 603,50 EUR (viens simts astoņpadsmit tūkstoši seši simti trīs *euro* un 50 centi). Mantas saraksts un kopējā bilances vērtība tiks precizēta pēc stāvokļa uz Mantas nodošanas brīdi, atbilstoši Lēmuma 8. punktam.
4. Telpas un Manta tiek nodota biedrībai “Latvijas Samariešu apvienība” uz Lēmuma 2. punktā minētā līguma darbības laiku kā Jelgavas valstspilsētas pašvaldības piešķirts resurss deleģētā pārvaldes uzdevuma izpildei, lai nodrošinātu sabiedrībā balstītu sociālo pakalpojumu pieejamību.
5. Noteikt, ka biedrība “Latvijas Samariešu apvienība”:
   1. nodrošina Telpu un Mantas uzturēšanu labā kārtībā, Telpu sakopšanu, apsaimniekošanu un sanitāro tīrību, kā arī sedz ar to saistītos izdevumus;
   2. nav tiesīga Telpas un Mantu atsavināt, dāvināt, kā arī apgrūtināt ar lietu un saistību tiesībām.
6. Biedrība “Latvijas Samariešu apvienība” zaudē tiesības lietot Telpas un Mantu bezatlīdzības kārtībā un atgriež to attiecīgi Jelgavas valstspilsētas pašvaldībai un Jelgavas valstspilsētas pašvaldības iestādei “Jelgavas sociālo lietu pārvalde”, ja tiek izbeigta kāda no Lēmuma 9. un 10. punktā minēto līgumu darbība, neatkarīgi no izbeigšanas iemesla.
7. Fiksēt Telpu bilances vērtību un stāvokli pieņemšanas-nodošanas aktā, bet noteikumus par Telpu saglabāšanu, izmantošanu, uzturēšanu un ar to saistīto izdevumu segšanu – līgumā par Telpu nodošanu bezatlīdzības lietošanā.
8. Fiksēt Mantas precizēto sarakstu, kopējo bilances vērtību un stāvokli pieņemšanas‑nodošanas aktā, bet noteikumus par Mantas saglabāšanu, izmantošanu, uzturēšanu un ar to saistīto izdevumu segšanu – līgumā par Mantas nodošanu bezatlīdzības lietošanā.
9. Pilnvarot Jelgavas valstspilsētas pašvaldības izpilddirektoru slēgt ar biedrību “Latvijas Samariešu apvienība” deleģēšanas līgumu un līgumu par Telpu nodošanu bezatlīdzības lietošanā.
10. Pilnvarot Jelgavas valstspilsētas pašvaldības iestādes “Jelgavas sociālo lietu pārvalde” vadītāju slēgt ar biedrību “Latvijas Samariešu apvienība” līgumu par Mantas nodošanu bezatlīdzības lietošanā.
11. Uzdot Jelgavas valstspilsētas pašvaldības iestādes “Jelgavas sociālo lietu pārvalde” vadītājai veikt deleģēšanas līguma un līguma par Mantas nodošanu bezatlīdzības lietošanā izpildes kontroli.
12. Uzdot Jelgavas valstspilsētas pašvaldības izpilddirektoram organizēt Telpu nodošanu biedrībai “Latvijas Samariešu apvienība” bezatlīdzības lietošanā.

Domes priekšsēdētāja vietniece *(paraksts)* R.Vectirāne

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2024. gada 24. oktobrī